PATVIRTINTA

Kauno Aleksandro Stulginskio

mokyklos-daugiafunkcio centro direktoriaus

2020 m. vasario 7 d. įsakymu Nr. V – 24

**KAUNO ALEKSANDRO STULGINSKIO MOKYKLOS-DAUGIAFUNKCIO CENTRO MOKINIŲ NEMOKAMO MAITINIMO ORGANIZAVIMO TVARKOS APRAŠAS**

**I. BENDROSIOS NUOSTATOS**

1. Kauno Aleksandro Stulginskio mokyklos-daugiafunkcio centro (toliau Mokyklos-DC) mokinių nemokamo maitinimo tvarkos aprašas (toliau Aprašas) reglamentuoja mokinių nemokamo maitinimo organizavimo tvarką Mokykloje-DC mokiniams, turintiems teisę į socialinę paramą, pagal 2018 m. gruodžio 4 d. Nr. XIII-1690 Lietuvos Respublikos socialinės paramos mokiniams įstatymo Nr. X-686 pakeitimo įstatymą.

2. Nemokamas mokinių maitinimas yra skiriamas Lietuvos Respublikos socialinės

paramos mokiniams įstatymo nustatyta tvarka ir finansuojamas iš valstybės biudžeto specialiosios

tikslinės dotacijos savivaldybių biudžetams.

3. Nemokamas mokinių maitinimas Mokykloje-DC organizuojamas vadovaujantis Lietuvos Respublikos sveikatos apsaugos ministro 2019 m. gruodžio 11 d. įsakymu Nr. V-1430 „Dėl

Lietuvos Respublikos sveikatos apsaugos ministro 2011 m. lapkričio 11 d. įsakymo Nr. V-964 „Dėl

vaikų maitinimo organizavimo tvarkos aprašo patvirtinimo“ pakeitimo, Lietuvos Respublikos švietimo, mokslo ir sporto ministro 2020 m. sausio 24 d. įsakymu Nr. V-76 „Dėl mokinių nemokamo maitinimo valstybinėse mokyklose tvarkos aprašo patvirtinimo“, Kauno miesto savivaldybės tarybos 2016 m. balandžio 12 d. sprendimu Nr. T-152 „Dėl mokinių nemokamo maitinimo mokyklose tvarkos aprašo patvirtinimo“

4. Apraše vartojamos sąvokos suprantamos taip, kaip jos apibrėžtos Lietuvos Respublikos

socialinės paramos mokiniams įstatyme (toliau – Socialinės paramos mokiniams įstatymas),

Lietuvos Respublikos piniginės socialinės paramos nepasiturintiems gyventojams įstatyme (toliau –

Piniginės socialinės paramos nepasiturintiems gyventojams įstatyme), Lietuvos Respublikos

švietimo įstatyme bei kituose Lietuvos Respublikos teisės aktuose.

**II. NEMOKAMO MAITINIMO RŪŠYS**

5. Nustatomos nemokamo maitinimo rūšys pagal prioritetą:

5.1. Pietūs.

5.2. Pusryčiai.

5.3. Pusryčiai, pietūs, pavakariai mokykloje organizuojamose dieninėse vasaros poilsio stovyklose.

**III. NEMOKAMO MAITINIMO MOKINIAMS SKYRIMAS IR TEIKIMAS**

6. Mokiniui nemokamą maitinimą skiria Kauno miesto savivaldybės administracijos Socialinės paramos skyrius (toliau – Socialinės paramos skyrius).

7. Nemokamas maitinimas Mokyklos-DC priešmokyklinio, pradinio ir pagrindinio ugdymo mokiniams pradedamas teikti gavus Socialinės paramos skyriaus pranešimą SPIS sistemoje.

8. Nemokamas maitinimas mokiniams teikiamas toje mokykloje, kurioje mokinys mokosi, nepriklausomai nuo jo gyvenamosios vietos. Pakeitus mokyklą, nemokamas maitinimas naujojoje mokykloje pradedamas teikti nuo pirmos mokymosi joje dienos. Ankstesnė mokykla pateikia pranešimą apie mokinio teisę gauti nemokamą maitinimą mokyklai, kurioje mokosi mokinys ir Socialinės paramos skyriui.

9. Mokinys, kuriam paskirtas (nutraukiamas) nemokamas maitinimas, pradedamas

maitinti (nutraukiamas maitinimas) kitą dieną nuo informacijos apie priimtą sprendimą gavimo

mokykloje dienos.

10. Mokyklos-DC direktoriaus įsakymu paskirtas atsakingas asmuo, gavęs informaciją dėl

nemokamo maitinimo skyrimo (nutraukimo), informuoja klasių/grupių auklėtojus apie nemokamo

maitinimo skyrimą (nutraukimą).

11. Mokyklos-DC administracija, gavusi informaciją iš mokyklos pedagogų, socialinio

pedagogo ir (ar) bendruomenės atstovų apie tai, kad nemokamas maitinimas mokiniui galimai

reikalingas, bet pareiškėjas nesikreipė, informuoja Kauno miesto savivaldybės administraciją dėl poreikio įvertinti bendrai gyvenančių asmenų ar vieno gyvenančio asmens gyvenimo sąlygas ir teikti nemokamą maitinimą.

12. Nemokamam maitinimui skirtiems produktams įsigyti lėšų dydį

nustato Kauno miesto savivaldybės administracijos direktorius.

13. Mokiniams nemokamas maitinimas teikiamas ugdymo proceso metu.

**IV. NEMOKAMO MAITINIMO MOKINIAMS ORGANIZAVIMAS**

14. Mokyklos-DC direktorius įsakymu paskiria asmenį, atsakingą už nemokamo maitinimo organizavimą.

15. Mokyklos direktoriaus įsakymu paskirtas atsakingas asmuo pildo mokinių nemokamo

maitinimo registravimo žurnalą SPIS sistemoje pagal gautus iš valgyklos talonus, kurį pasirašytą ir patvirtintą Mokyklos-DC direktoriaus, kas mėnesį iki kito mėnesio 5 dienos pateikia maitinimo tiekėjui.

16. Priešmokyklinio ir pradinio ugdymo grupių/klasių mokytojai kiekvieną dieną žurnale, esančiame valgykloje pažymi mokinį, kuris tą dieną gavo nemokamą maitinimą.

17. Pagrindinio ugdymo klasių auklėtojai kiekvieną pirmadienį pasiima iš nemokamą maitinimą organizuojančio asmens nemokamo maitinimo talonus ir išdalina mokiniams, kuriems skirtas nemokamas maitinimas.

18. Mokinys atitinkamos datos taloną pateikia valgyklos darbuotojai ir gauna nemokamą maitinimą.

19. Mokiniui, turinčiam teisę gauti nemokamą maitinimą, nemokami pietūs (pusryčiai, pavakariai), esant vieno iš tėvų raštiškam prašymui bei vadovaujantis Mokyklos-DC direktoriaus įsakymu, gali būti atiduodami į namus tik tuo laikotarpiu, kai mokinio nėra pamokose dėl pateisinamų priežasčių. Šis punktas netaikomas mokiniui, jei jis gydomas ligoninėje, išvykęs į sanatoriją.

20. Mokiniams ugdymo proceso metu (kultūrinės pažintinės veiklos metu, ekskursijos ir kita) negalintiems tą dieną pavalgyti nemokamo maitinimo pietų, išduodamas sausas davinys. Tokią veiklą organizuojantys pedagogai turi apie tai informuoti valgyklos darbuotoją likus savaitei iki veiklos.

21. Kai mokymą namuose mokiniui skiria asmens sveikatos priežiūros įstaigos gydytojų konsultacinė komisija (GKK), esant vieno iš tėvų raštiškam prašymui bei vadovaujantis Mokyklos-DC direktoriaus įsakymu, nemokamas maitinimas mokiniui gali būti teikiamas atiduodant pietus (pusryčius) į namus.

22. Maistas neatiduodamas:

22.1. Paskelbus ekstremalią padėtį, keliančią pavojų mokinių gyvybei ar sveikatai.

22.2. Nustačius ypatingąją epideminę padėtį dėl staigaus ir neįprastai didelio užkrečiamųjų ligų išplitimo viename ar keliuose administraciniuose teritoriniuose vienetuose.

22.3. Oro temperatūrai esant 20 ar daugiau laipsnių šalčio.

.

**V. BAIGIAMOSIOS NUOSTATOS**

23. Mokyklos-DC direktorius atsako už:

23.1. Mokinių nemokamo maitinimo organizavimą.

23.2. Mokinių nemokamo maitinimo paslaugų teikėjų parinkimą ir sutarčių su jais sudarymą teisės aktų numatyta tvarka.

23.3. Valstybės ir savivaldybės biudžeto lėšų, skiriamų mokinių nemokamam maitinimui, tikslinį ir pagrįstą panaudojimą.

24. Maitinimo paslaugą tiekiančios įmonės vadovas yra atsakingas už valgiaraščių sudarymą, maisto gamybos proceso organizavimą, produktų ir patiekalų asortimento kokybę.

25. Klasių/grupių auklėtojai supažindina tėvus ir mokinius, turinčius teisę gauti nemokamą maitinimą, su šia nemokamo maitinimo teikimo tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_